Avengers : Age of Ultron | Soubenn ar geek\n« Lost River\nNe c’hortozen ket eil film Avengers kement-se. C’hoant ‘m eus bet gortoz un tamm e vefe tremenet ar charre a-raok mont d’e welet neuze. Etre-tan em boa bet amzer da lenn ha da glevet ur bern traoù evel-just (gant Joss Whedon o kuitaat twitter hag all). An digoradur n’en deus ket plijet din kalz hag anzav a ran ‘m eus bet un tamm aon kavout hir ma amzer hag e tisplijfe din. Ur wech lañset an istor avat on kroget da vont e-barzh ha da adkavout ar pezh en doa plijet din er film kentañ, ar fent da gentañ. Ouzhpenn-se ez eus ur bern emgannoù a-feson (e Seoul da skouer, hag hini ar fin), bamus a-walc’h. Pell ‘m eus lakaet a-raok anavezout Aaron Johnson-Taylor hag anzav a ran em eus bet poan gant an tu “an holl a gomz saozneg” e peseurt bed e c’hallfe ar breudeur ha c’hoarezed Maximoff kaozeal e saozneg etrezo? E 2015 emaomp ha n’hall ket c’hoazh an Amerikaned lenn istitloù e-pad div eilenn war a seblant. Ma, estreget an dra-se em eus kavet dudius ar film, kentoc’h brav (se ‘n oa graet aon din en emgann digoradur, pep tra a seblante faos, ne oa ket ken bras ar santad-se goude). N’eo ket dreistordinal met plijadur ‘m eus bet o sellet.\nEvit a sell ouzh kaozeadenn Natasha gant Bruce Banner a zo bet kement kaoz diwar he fenn… N’am eus ket santet an traoù evel “ar merc’hed n’hallont ket kaout bugale a zo euzhviled” met kentoc’h ur prantad liammet d’an eñvorennoù deuet da Natasha en-dro ha d’ar saviad a c’hallfent kaout. E gwirionez e vefe bet da Vruce respont dezhi n’eo ket un euzhvil pe zoken n’omp ket euzhviled…\nPlijet on bet ivez gant ar prantadoù siouloc’h (ti Hawkeye) ha kompren a ran en defe Joss Whedon graet an dibab mirout al lodenn-se e plas displegañ traoù all (tro-dro da d/Thor da skouer).\nFilm sevenet gant Joss Whedon. Stadoù-Unanet Amerika, (war skrammoù Frañs abaoe an 22 a viz Ebrel) 2015, 2e21.\nThis entry was posted on Gouere 7, 2015 at 8:33 g.m. and is filed under Filmoù with tags brezel, faltazi, familh, galloudoù, gourharozed, Marvel, mignoniezh.\tYou can follow any responses to this entry through the RSS 2.0 feed. You can leave a response, or trackback from your own site.\n2 Respont to “Avengers : Age of Ultron”\nGouere 8, 2015 e 8:04 am\nGoût a rez n’on ket sot gant ar filmoù diazezet war levrioù bannoù-treset, dreist-holl diwar avanturioù gourharozed. Gwell e kavan o lenn (goude ma ne ran ket :p).\nAze e felle din komz diwar-benn “ar yezhoù all”. Koumanantet on da NetFlix abaoe daou viz ha, sell, Daredevil am eus sellet outañ ha n’eo ket fall tamm ebet (just evit ma dislavaret ma-unan). Daou vreur rusian zo. Komz a reont rusianeg an eil gant egile. En Orange is the new black, e Sense8 eo ar memes tra divizoù e yezhoù estren a vez, diouzh ar prantadoù, diouzh an ezhomm en danevell… Da’m soñj eta ez eo kentoc’h un afer produerien aze ha n’emañ ket an dalc’h gant an arvesterien kement-se.\nGouere 9, 2015 e 11:25 g.m.\nNetflix a zo un tamm ispisial n’eo ket ? Un tamm doujusoc’h int marteze (ouzh an arvesterien?) ? Ouzhpenn eo skignet ar stiradoù-se er skinwel/dre ar rouedad ha ket er sinemaoù. Daoust hag eñ c’hall se c’hoari?\nPebezh prederiadennoù!! 🙂


220 a gan : tizhet ar pal !\nKanerien e-pad ar pleustradeg\nPublié le 18/04/17 16:32 -- mis à jour le 00/00/00 00:00\n"Skoaz ha skoaz... ar chadenn a vo adsoudet", ha gwir e oa. Re a dud oa e sal vihan ar Sterenn evit degemer kement a dud. Lakaet oa bet ar pal tizhout 100 kaner, ha 220 a zo deuet, gant plijadur da respont pe da ganañ gant ar ganerien mil vrudet.\nEr fin, daoust d'an tommder ha d'an dud spontet gant an nebeut a blas evit dañsal, meur a hini oa fromet-bras, ha Daniel Kernalegenn da lavaret : "ar gwellañ gavotenn 'meus danset eus ma vuhez gant hini, pevar bloaz zo oa bet kanet gant Kris Men hag Alem !".\nStered oa barzh daoulagad an danserien, ha gwir eo, ret e vo kenderc'hel da lakaat strolladoù da bleustriñ mod-se e Breizh a-bezh, e Angers memes, gant kelennerien ampart, pe gant tud entanet gant ar c'han hag ar brezhoneg.\nRonan Guebleiz a lâre : "Lorc'h zo ennon da vout kaset 35 den amañ evit kanañ". Un treuzkas efedus, mankout a ra just strolladoù bugale pe tud yaouank (daou oa deuet gant Anjela, trugarez dezhi, ha div liseadez gant Rozenn Taleg). Setu, gourc'hemennoù d'an holl neuze !


Breizh startijenn ganti !\nAn touristerezh a sach an traoù all d’e heul !\nE fin an 19vet kantved e teuas ar Saozon, hag an Amerikaned d’o heul, d’anaout perzhioù mat ar c’houronkoù er mor, ha da lañsañ ar c’hêrioù-kouronkañ kentañ e Dinarzh, Parame, Sant-Luner. Ur wech erruet an hent-houarn betek Sant-Brieg e kreskas pouez an touristerezh kouronkel en Aod an Emrodez hag e Sant-Ke-Porzh-Olued. Lec’hioù all a zeuas da vezañ brudet da-heul ivez, ha priziet e vez tiez kaer ha letioù ar mareoù-se gant an dud hiziv an deiz c’hoazh.\nPesketaerien an Douar-Nevez ha re doare nevez\nNag a galon hag a c’hwez war ar bigi a yae kuit eus Pempoull pe Sant-Maloù da vont da besketa ar moru betek an Douar-Nevez ha Bro-Island. Degaset ez eus bet brud war ar vartoloded-se hag o buhez kalet gant Pierre Loti. Engravet eo o istor e-barzh mein an tiez armatourien pe er straedigoù ma veze ar besketaerien o “loveañ” eus an eil tavarn d’eben. En deiz a hiziv eo an Oriant pe Konk-Kerne ar porzhioù pennañ a-fet pesketa en uhelvor. Lañs a vez gant ar porzhioù bepred gant ma veront an danvez : ar grilhed-traezh e Kameled ha Gwaien, ar c’hregin-Sant-Jakez e Sant-Brieg, ar pesked priziet er Gelveneg…\nBirvilh er friturioù !\nE fin an 19vet kantved e voe cheñchet penn-da-benn ar vuhez e Douarnenez ha Konk-Kerne gant ar boestoù-mir. Lakaet e veze a sardin er boestoù gant labourerezed niverus. E Douarnenez, bro ar Pennoù-Sardin, e oa bet 34 a friturioù ! Dont a reas emsavioù sokial ha sindikadel war wel enno. Adkavet eo bet ar spered-se, stag ouzh bed ar vicherourien hag ouzh ar bobl, en arsanailhoù Brest, an Oriant ha Sant-Nazer, gant gwazed avat.\nBretoned ac’hann hag a lec’h all\nAnat eo : kavet e vez Bretoned e pep lec’h. Aet ez eus milionoù anezho kuit eus o bro, abalamour dezho da gavout labour pe da glask war-lerc’h avanturioù. E bro Pariz e vefent ur milion bennak, ar pezh a laka Pariz da vezañ ar gêr vreizhat vrasañ. Bez’ ez eus bet lanvadoù divroañ a-stroll, etre 1920 ha 1950, e-giz-se ez eus deuet kumuniezhioù Bretoned er Stadoù-Unanet, en Arc’hantina hag e Kanada.\nTapet e voe un tamm brud gant tud hag a lakae o ferzhioù breizhat da gejañ gant re ar republik : ar ministr René Pléven, ar barzh Théodore Botrel, ar skrivagner Pêr-Jakez Helias, Edouard Leclerc…


Pajenn:Morvan - Buez ar Zent, 1894.djvu/832 - Wikimammenn\nPajenn:Morvan - Buez ar Zent, 1894.djvu/832\nkelennadurez ann dud fidel. Mes abarz ar fin e kouezaz klanv, hag e varvaz e peoc’h d’ar 4 a viz ebrel euz ar bloaz 397. He c’houel hag he offis a vez great d’ar 7 a viz kerzu abalamour ma oue sakret eskop da genver ann deiz-ma.\nMa vije bet ar Verc’hez Vari konsevet e stad a bec’hed evel ann dud all, e vije bet eur pennad bennag dindan galloud ann drouk-spered hag enebourez da Zoue. Hogen, piou a c’hellfe kredi e ve bet eur pennad bennag dindan galloud ann drouk-spered ann hini a dlie flastra d’ezhan he benn ? Piou a c’hellfe kredi e ve bet eur pen-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/832&oldid=138081 »


Yezhoù muskogeek - Wikipedia\nTakad ar yezhoù muskogeek a-raok donedigezh Europiz eno\nUr familh-yezhoù ar yezhoù muskogeek (saozneg: Muskogean, Muskhogean pe Muskogee), enni 6 yezh komzet e gevred ar Stadoù Unanet.\nYezhoù daspegel int.\n1 Ar yezhoù\n2 Distagadur ha perzhioù yezhadurel\nDistagadur ha perzhioù yezhadurel[kemmañ | kemmañ ar vammenn]\neeun a-walc'h eo fonologiezh ar yezhoù muskogeek e-keñver hini meyur a yezh genidik all komzet en Amerika. Setu ar fonemennoù a c'helle bezañ implijet gant ar c'hent-vuskogeek: /p t tʃ k g K s h m n l w y/ hag ivez an diforc'h /ʃ/ ~ /s/ e yezhoù muskogeek ar c'hornôg. Diforc'het e vez ivez /p/ ~ /b/ gant meur a yezh er familh-mañ, un diforc'h ral a-walc'h e yezhoù genidik. Implijet e vez sonlivioù evit merkañ perzhioù yezhadurel.\nImplijet e vez an taol-mouezh evit merkañ perzhioù yezhadurel an anvioù-kadarn. troadoù a vez implijet ivez evit ober an diforc'h etre an nominativel hag an oblikel, da lâret eo troadoù nann-nominativel. Ne vez ket merket dre ret nag an niver (unanader, nebeuder, liester) nag ar jener (gourel, benel...).\nImplijet e vez ur sistem ablaut luziet-tre evit merkañ aspektoù ar verboù dreist-holl hag ivez, met nebeutoc'h, evit merkañ an amzerioù. Graet e vez "liveoù" ouzh an diforc'h-se.\nMerket e vez ar c'hentañ hag an eil gourioù ha diverk eo an trede gourioù.\nMerket e vez al liester pe dre ouzhpennañ kengerioù war ar verb pe dre impljout gwiriennoù verb ispisial:\nSkouer (liester dre rakgerioù, Tchoktaweg)\nishimpa ish-impa 2 GOUR UNANDER.ANV-debriñ "debrez"\nhashimpa hash-impa "debrit"\nSkouer (gwriziennoù-verb enne an niverenn, mikasoukieg)\nłiniik redek. UNANDER "redek (un den)"\npalaak redek. NEBEUDER "redek (ouzhpenn un den)"\nmataak redek. LIESTER "redek (meur a hini)"\nAdtapet diwar « https://br.wikipedia.org/w/index.php?title=Yezhoù_muskogeek&oldid=1963479 »


Andoù - Wikipedia\nUn aradennad venezioù eus ar re vrasañ eo an Andoù, o tibunañ un sistem uhelennoù a-hed kornôg kevandir Suamerika a-bezh. E Venezuela, Kolombia, Ecuador, Perou, Bolivia, Brazil, Chile hag Arc'hantina en em astennont. Gant an uhel m'eo o menezioù kreiz ez eo an Andoù ur skoilh bras da dreuziñ. Strishoc'h int etre Chile hag Arc'hantina hag eno e sav an aradennad evel un harz naturel. Er c'hontrol eo ledanoc'h an Andoù e Perou hag e Bolivia. Er broioù-se ez eus un uhelgompezenn uhel-mat a vez graet anezhi an Altiplano e spagnoleg. Soñjal a reer e teu anv an Andoù eus ur ger kechuaek Anti, a c'hallfe talvezout kement ha "kribenn uhel".\nAr menez Aconcagua en Arc'hantina.\nDre m'eo uhel-mat an Andoù, ha dre m'en em astenn an aradennad venezioù etre daou benn ar c'hevandir, e vez diseurt-kenañ an hin hag ar plant eus an eil rannvro d'eben. E-touez al loened a gaver en Andoù ha na gaver ket e lec'h all e c'haller menegiñ ar c'hondor, ar puma, al lama.\nE lodenn greiz an Andou e oa diazezet an Impalaeriezh Inka er XVvet kantved, pa erruas ar gonkistadored spagnol. Gwelout a reer c'hoazh kalz a savadurioù eus an amzer-se hag a roudoù eus o sevenadur. An Amerindianed, annezidi gentañ Amerika, o deus dalc'het o c'hrog war o bro kalz muioc'h en Andoù eget e lec'h er c'hevandir. E Perou da skouer ez eo Amerindianed ar braz eus an annezidi. Ouzhpenn ar spagnoleg e vez komzet yezhoù indianek, quechua hag aymara dreist-holl. Gounezet e vez butun, kafe, koton … hag an avaloù-douar, kavet en Andoù gant tud Europa, a vez debret kalz gant an dud.\nCono de Arita en Arc'hantina.\nWar an harzoù etre Chile hag Arc'hantina emañ kernioù uhelañ an Andoù, hag en aradennad anvet Cordillera Blanca e Perou. An Aconcagua, en Arc'hantina, eo ar menez uhelañ-holl e kevandir Amerika, pa sav betek 6 959 metr a-us live ar mor.\nAconcagua (6 962) Arc'hantina\nMonte Pissis (6 882) Arc'hantina\nOjos del Salado (menez-tan) (6 864) Arc'hantina/Chile\nMercedario (6 770) Arc'hantina\nHuascarán (6 768) Perou\nBonete Chico (6 759) Arc'hantina\nTres Cruces (6 758) Arc'hantina/Chile\nLlullaillaco (menez-tan) (6 739) Arc'hantina/Chile\nWalther Penck (6,658) Arc'hantina\nIncahuasi (6 638) Arc'hantina/Chile\nTupungato (6 550) Arc'hantina/Chile\nSajama (6 542) Bolivia\nIllimani (6 462) Bolivia\nIllampu (6 421) Bolivia\nAr menez-tan Chimborazo, en Ecuador\nMenezioù-tan all zo c'hoazh en Andoù, evel :\nParinacota (6 362 m) Chile/Bolivia\nChimborazo (6 310 m) Ecuador\nLicancabur (5 920 m) Chile/Bolivia\nCotopaxi (5 897 m) Ecuador\nAdtapet diwar « https://br.wikipedia.org/w/index.php?title=Andoù&oldid=1638205 »\nKemm diwezhañ d'an 16 Ebr 2015 da 12:50\nKemmoù diwezhañ degaset d'ar bajenn-mañ d'an 16 Ebr 2015, da 12:50.